A BIZOTTSÁG HATÁROZATA
(2009. február 10.)
2008-ban a németországi Newcastle-betegség elleni küzdelemre irányuló biztonsági intézkedésekhez nyújtandó közösségi pénzügyi hozzájárulásról
(az értesítés a C(2009) 712. számú dokumentummal történt)
(Csak a német nyelvű szöveg hiteles)
(2009/110/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) bekezdésére és 4. cikke (2) bekezdésére,
mivel:
(1)
A Newcastle-betegség vírusos fertőző betegség, amely baromfinál nagy arányú mortalitást idéz elő.
(2)
A Newcastle-betegség megjelenése esetén fennáll annak a veszélye, hogy a kórokozó az élő baromfi vagy termékei kereskedelmén keresztül átterjed az érintett tagállamon belül más baromfigazdaságokra, illetve más tagállamokra és harmadik országokra.
(3)
A betegség megjelenése ezért hamar járványos méreteket ölthet, ami erősen csökkentheti a baromfigazdálkodás jövedelmezőségét.
(4)
A Newcastle-betegség (baromfipestis) elleni védekezésre irányuló közösségi intézkedésekről szóló, 1992. július 14-i 92/66/EGK tanácsi irányelv (2) olyan intézkedéseket határoz meg, amelyeket a betegség kitörése esetén a tagállamoknak a vírus továbbterjedésének megelőzése érdekében haladéktalanul végre kell hajtaniuk.
(5)
A 90/424/EGK határozat rögzíti azokat az eljárásokat, amelyek a különleges állat-egészségügyi intézkedésekhez - beleértve a biztonsági intézkedéseket is - nyújtott közösségi pénzügyi hozzájárulást szabályozzák. A fenti határozat 4. cikke (2) bekezdésének értelmében a tagállamoknak a Newcastle-betegség felszámolására irányuló egyes intézkedések költségéhez pénzügyi hozzájárulást kell kapniuk.
(6)
A 90/424/EGK határozat 3. cikkének (5) bekezdése és 4. cikkének (2) bekezdése meghatározza a tagállami költségeknek a közösségi pénzügyi hozzájárulás által fedezhető hányadát.
(7)
A Newcastle-betegség felszámolására irányuló biztonsági intézkedésekhez nyújtandó közösségi pénzügyi hozzájárulás kifizetését a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (3) szabályozza.
(8)
2008-ban Németországban megjelent a Newcastle-betegség. Németország a 92/66/EGK irányelvvel és a 90/424/EGK határozat 3. cikkének (2) bekezdésével összhangban intézkedéseket hozott a betegség megfékezésére.
(9)
Németország teljes mértékben eleget tett a 90/424/EGK határozat 3. cikkének (3) bekezdésében és a 349/2005/EK rendelet 6. cikkében előírt műszaki és adminisztratív kötelezettségeknek.
(10)
Németország 2008. június 18-án és 2008. július 17-én benyújtotta a Newcastle-betegség felszámolását célzó intézkedések során felmerülő költségek becslését.
(11)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Németországnak nyújtott közösségi pénzügyi hozzájárulás
A Közösség részéről Németország számára a 90/424/EGK határozat 3. cikke (2) bekezdésében és 4. cikke (2) értelmében a Newcastle-betegség elleni küzdelem céljából 2008-ben meghozott intézkedésekkel kapcsolatban e tagállamra háruló költségek fedezésére pénzügyi hozzájárulás nyújtható.
2. cikk
Címzett
Ennek a határozatnak a Németországi Szövetségi Köztársaság a címzettje.
Kelt Brüsszelben, 2009. február 10-én.